Un avion a aterizat de urgență la București, după ce unui bărbat i s-a făcut rău. Medicii nu l-au putut salva
Un avion cu 240 de pasageri la bord a aterizat din motive medicale la București, după ce unui călător i s-a făcut rău. Aeronava, un Boeing 787 Dreamliner al companiei poloneze LOT, decolase din New Delhi către Varșovia.
Echipajul a luat hotărârea să devieze de la traseu pentru ca pasagerul să primească ajutor. Potrivit primelor informații, el ar fi suferit un stop cardio-respirator.
Potrivit reprezentanților aeroportului Henri Coandă, aeronava poloneză a aterizat la București la ora 11:41, iar echipajele medicale au intervenit imediat. Din păcate, însă, pentru bărbatul de 79 de ani nu s-a mai putut face nimic.
Autoritățile au fost nevoite să declare decesul acestuia. Trupul neînsuflețit va fi dus în Polonia cu aceeași aeronavă.